34-årige Katja Søgaard står foran den elektroniske bestillingsskærm på Max Burger i indre København og bestiller en burger med en stor og saftig oksekødsbøf i.

Selvom den svenske burgerkæde har hele otte forskellige vegetarburgere på menuen, har Katja Søgaard ikke overvejet at skifte sin kødbøf ud med en plantebaseret bøf.

- Det er ikke noget, jeg sådan har lyst til, lyder det kortfattet fra den burgerglade kvinde.

Vi kan mærke det måned for måned, at vi bestiller flere ingredienser hjem til vores vegetariske og veganske burgere, så der er absolut en løbende, stigende interesse for det her. Thomas Byfoged, restaurantschef hos Max Burger

Det samme gælder 25-årige Zakarias Nouamani Poulsen, der er i gang med at bestille en kyllingeburger:

- Det er ikke noget, der har slået mig som sådan. Jeg spiser ikke så meget vegetarisk.

Men selvom de to kunder ikke er hoppet med på vegetarbølgen, så er der flere og flere, der begynder at bestille burgere uden kød i, når de tager et smut forbi en af de store burgerkæder.

Det oplever de hos Max Burger, hvor salget af kødfrie burgere er tredoblet, siden de i 2016 udvidede deres vegetartilbud.

Salget vokser måned for måned

Max Burgers bedst sælgende restaurant i Danmark ligger på Gammeltorv i hjertet af København.

Her kommer folk som regel forbi, når de skal have stillet deres burgersult. Restaurantchefen hedder Thomas Byfoged, og han oplever, at der bliver slynget flere og flere vegetarburgere over disken: